钦定古今图书集成/历象汇编/庶征典/第018卷 > 《观象玩占》 > 《日月星并见占》
## 钦定古今图书集成/历象汇编/庶征典/第018卷 > 《观象玩占》 > 《日月星并见占》

“日月并照，中国有两主立；一曰后妃专政，有弑逆，外
国内侵，天下兵起。”京房曰：“日月并照，是谓并明，两主
争立。又曰：君臣争明，兵起国亡，天下大饥。”《荆州占》曰：
“天下有国者亡。并明相去数寸若一尺，臣灭主；一曰
君为臣，臣为君，民相残；又曰：强国弱，小国强，岁大凶。
日月并昼见，兵起，臣逆；日月逆夜见，天下大乱，分裂。”
日入月中，不出九十日，大兵起。《易》法令“铁贵三倍，人
主死。”朔日日色紫赤是也。

“月见日中”，有死王。

日月与大星并见，是谓争明，大国弱，小国强，天下有
立王。若星月有光而日无光，则大国亡。

妖星与日并出，名曰“妇女。”星与日争光，夫弱，妇强，女
子为王，在邑在野，为丧，为兵。

客星明，夺日光。石氏曰：“天下有立王。日上下有星环
之，外人谋弑逆，奸在后宫。或曰，公卿大臣为外国所
俘。日当午，有星在日下，妃妾谋弑其君。日当午，四星
环之，侯王夺主国。五星环之，太子为不利。二星夹日，
下人谋上，奸臣在内，后宫阉臣谋反。左右夹日者，将
军与内臣合谋。又曰：天子不能制下，则星与日并出”，
是谓“内弱外强。”

彗星见日旁，子弑父，臣弑君，天下大兵。